Diari Oficial de la Generalitat Valenciana


Sumari del DOGV 9872, del 17-06-2024 (2024/5738)

RESOLUCIÓ de 10 de juny de 2024, de la Intervenció General de la Generalitat, per la qual es dicten instruccions de comptabilitat per a la comunicació i registre comptable de les operacions meritades pendents d'aplicar a pressupost i de les provisions comptables en l'àmbit d'aplicació del sistema NEFIS.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9872

Data del DOGV
:   17-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5738


Data del document
:   10-06-2024

Organisme emissor
:   Conselleria de Hacienda, Economía y Administración Pública

Tipus de document
:   Resolució

Descriptors 

:   * Conselleria d'Hisenda, Economia i Administració Pública

RESOLUCIÓ de 10 de juny de 2024, de la Intervenció General de la Generalitat, per la qual es dicten instruccions de comptabilitat per a la comunicació i registre comptable de les operacions meritades pendents d'aplicar a pressupost i de les provisions comptables en l'àmbit d'aplicació del sistema NEFIS. [2024/5738]  
L'Ordre EHA /1037/2010, de 13 d'abril, per la qual s'aprova el Pla general de comptabilitat pública (PGCP), resulta aplicable a la Generalitat d'acord amb la disposició transitòria única de l'Ordre 8/2017, d'1 de setembre, de la Conselleria d'Hisenda i Model Econòmic.  
  
En este pla es recull el principi comptable de meritació, segons el qual el reconeixement d'actius, passius, patrimoni net, gastos i ingressos s'ha de realitzar, des del punt de vista econòmic patrimonial, en funció del corrent real de béns i servicis que estos representen, sense perjudici dels criteris que s'hagen de seguir per a la seua imputació pressupostària.  
Es distingixen, per tant, dos criteris: l'econòmic patrimonial, que seguix el principi de la meritació, i el pressupostari, que seguix el principi d'imputació pressupostària, segons el qual la imputació d'un gasto al pressupost es realitzarà quan, d'acord amb el procediment establit en cada cas, es dicten els corresponents actes de reconeixement de l'obligació pressupostària.  
La utilització del compte 413 respon al principi de meritació i, en virtut d'este principi comptable, els actius, passius, patrimoni net, ingressos i gastos s'han de reconéixer en funció del corrent real de béns i servicis que estos representen, i no en el moment en què es produïx el corrent monetari o financer derivat d'aquells. Si no pot identificar-se clarament el corrent real de béns i servicis, es reconeixeran els gastos o els ingressos, o l'element que corresponga, quan es produïxen les variacions d'actius o passius que els afecten. Per tant, el compte 413, «Creditors per operacions meritades», recull els deutes derivats d'operacions meritades no registrades en altres comptes del Pla, això és, per als quals no s'ha produït la seua aplicació a pressupost a la data de tancament del període corresponent.  
  
D'altra banda, la Llei orgànica 2/2012, de 27 d'abril, d'estabilitat pressupostària i sostenibilitat financera, disposa en l'article 6 que la comptabilitat de les administracions públiques ha de contindre informació suficient i adequada que permeta verificar la seua situació financera, el compliment dels objectius d'estabilitat pressupostària i sostenibilitat financera i l'observança dels requeriments acordats en la normativa europea en esta matèria.   
Així mateix, d'acord amb l'Ordre HAP/2105/2012, d'1 d'octubre, per la qual es desenvolupen les obligacions de subministrament d'informació previstes en la Llei orgànica 2/2012, la informació relativa a les obligacions davant de tercers, vençudes, líquides, exigibles, no imputades a pressupost s'ha de subministrar mensualment.   
Per tot el que s'ha exposat, i de conformitat amb les competències reconegudes a la Intervenció General de la Generalitat en l'article 130 de la Llei 1/2015, de 6 de febrer, d'hisenda pública, del sector públic instrumental i de subvencions, i les regles 64 i 66 de la Instrucció d'operatòria comptable de la Generalitat Valenciana en l'àmbit del sistema NEFIS, aprovada per l'Ordre 18/2023, de 2 de desembre, de la Conselleria d'Hisenda, Economia i Administració Pública, es dicten les següents instruccions:  
  
Primera. Objecte  
La present resolució té per objecte aprovar instruccions relatives a la forma de comunicació i registre comptable de les operacions meritades pendents d'aplicar a pressupost i de provisions, en l'àmbit d'aplicació del sistema NEFIS, en desplegament del que preveuen les regles 64 i 66 de la Instrucció d'operatòria comptable de la Generalitat Valenciana en l'àmbit del sistema NEFIS, aprovada per l'Ordre 18/2023, de 2 de desembre, de la Conselleria d'Hisenda, Economia i Administració Pública.  
  
Segona. Àmbit subjectiu  
Esta instrucció serà aplicable directament per a l'Administració de la Generalitat i per als organismes autònoms en què s'implante el sistema de gestió economicofinancera NEFIS.  
  
Tercera. Tractament comptable  
Des d'un punt de vista comptable i econòmic patrimonial, regix el principi de la meritació per la qual la imputació temporal dels gastos s'ha de realitzar en funció del corrent real de béns i servicis, sense perjudici dels criteris que s'hagen de seguir per a la seua imputació pressupostària. Tenint en compte l'existència de dos moments diferents de registre (l'economicopatrimonial i el pressupostari), el PGCP preveu que les obligacions meritades pendents d'imputar a pressupost en la data de tancament del període considerat s'hauran de registrar en el compte 413.  
El PGCP també preveu la comptabilització d'altres operacions de fi d'exercici, que consistixen, entre altres, en la dotació de provisions comptables relatives a passius sorgits d'obligacions expresses o tàcites, especificades quant a la seua naturalesa, però que, en la data de tancament de l'exercici, hi ha incertesa sobre la seua quantia o venciment.  
  
Quarta. Comptabilització al compte 413 dels gastos registrats en el subsistema «Consola de factures»  
Els gastos registrats en la consola de factures es comptabilitzaran en l'haver del compte 413 mitjançant un procés automàtic en el moment en què s'indique la partida pressupostària a la qual corresponen. Quan les obligacions corresponents s'imputen al pressupost de gastos, es comptabilitzarà en el deure del compte 413, també mitjançant un procés automàtic. Al tancament de l'exercici, les factures per gastos meritats en este o anteriors, respecte de les quals no s'haja indicat la partida pressupostària, es comptabilitzaran en l'haver del compte 413.  
  
  
Quinta. Comptabilització en el compte 413 dels gastos no registrats en el subsistema «Consola de factures»  
1. Per a aquells gastos que per la seua naturalesa no siguen susceptibles de ser registrats en la consola de factures, l'oficina de gestió elaborarà els següents documents comptables en fase preliminar, en funció de l'operació que s'estiga registrant:  
a. S1. Abonament en el compte 413. Es farà quan hi ha obligacions meritades que no s'han aplicat al pressupost.  
b. S2. Càrrec en el compte 413. Es farà quan s'hagen imputat al pressupost obligacions prèviament registrades en el compte 413.  
c. 1S. Anul·lació abonament 413. Es farà quan calga donar de baixa obligacions prèviament registrades en el compte 413.  
d. 2S. Anul·lació càrrec 413. Es farà quan s'haja comptabilitzat erròniament un càrrec al compte 413.  
2. Estos documents els remetrà l'oficina de gestió, juntament amb el certificat o informe subscrit per la sotssecretaria corresponent o òrgan equivalent, a l'oficina d'intervenció i comptabilitat que corresponga per a la seua comptabilització.  
3. En els documents figuraran les dades d'import, tercer, aplicació pressupostària i data de meritació.  
4. Estes obligacions, amb les excepcions que es detallen posteriorment, s'han de registrar amb periodicitat mensual.  
  
Sext. Casos particulars de gastos no registrats en el subsistema «Consola de factures»  
1. Obligacions que no superen de manera individualitzada l'import de 10.000 euros i que no es troben en qualsevol dels supòsits dels apartats 2, 3 i 4 següents.  
L'abonament en el compte 413 no es farà mensualment, sinó únicament al tancament de l'exercici, mitjançant el corresponent document S1. El càrrec en el compte 413 es farà mitjançant l'oportú document S2 una vegada s'haja aplicat l'obligació al pressupost.  
2. Interessos de demora  
L'abonament en el compte 413 no es farà mensualment, sinó únicament al tancament de l'exercici, mitjançant el corresponent document S1. En este cas, es calcularà un import estimat, no serà necessari detallar per tercer, i el gasto s'imputarà completament al programa de la sotssecretaria o òrgan equivalent. El càrrec en el compte 413 es farà tramitant el corresponent document S2, almenys al tancament de l'exercici següent.  
3. Transferències i subvencions concedides  
Per a l'adequat registre en comptabilitat de les transferències i subvencions concedides, cal distingir dos supòsits:  
a. Que al tancament de l'exercici el beneficiari haja acreditat el compliment de les condicions per a la percepció, però no s'haja realitzat la imputació al pressupost. En este cas es registrarà un abonament en el compte 413 mitjançant el corresponent document S1; el càrrec en el 413 es farà mitjançant l'oportú document S2 en l'exercici en el qual s'aplique l'obligació al pressupost.  
b. Que al tancament de l'exercici estiga pendent el compliment d'alguna de les condicions establides per a la percepció, però no existixen dubtes raonables sobre el seu futur compliment. En este cas no s'ha de registrar un abonament en el compte 413, sinó que s'haurà de comunicar a la Intervenció General de la Generalitat per mitjà d'informe de la sotssecretaria o òrgan equivalent, perquè es dote l'oportuna provisió comptable.  
4. Seguretat Social a càrrec de l'empresa  
Els òrgans competents en matèria de nòmina comunicaran a la Intervenció General l'import del gasto meritat pendent d'aplicar al tancament de l'exercici per este concepte mitjançant certificat o informe subscrit per l'òrgan competent, per al seu oportú registre. En estos casos, per tant, l'òrgan gestor no haurà de proposar cap document comptable a l'oficina d'intervenció i comptabilitat.  
  
Sèptima. Informació sobre provisions a curt i llarg termini  
Al tancament d'exercici, l'òrgan gestor haurà de comunicar a la Intervenció General mitjançant informe subscrit per la sotssecretaria o òrgan equivalent, l'estimació de l'import d'altres obligacions de caràcter econòmic, diferents de les exposades en els apartats anteriors, que, amb caràcter probable, puguen derivar-se de qualsevol procediment, reclamació, judici o litigi, no iniciat, en procés o sentenciat dels quals tinga coneixement la seua conselleria, així com dels expedients de devolució d'ingressos indeguts tramitats o pendents, no comptabilitzats, derivats d'aquells. S'haurà d'incloure informació sobre la naturalesa de l'obligació, i l'exercici en què es preveja fer-hi front. Així mateix, al tancament d'exercici, els òrgans gestors també hauran d'informar de la situació de les provisions dotades en exercicis anteriors. La Intervenció General procedirà a dotar l'oportuna provisió comptable atenent les dades comunicades.  
  
Octava. Terminis per al registre comptable en el compte 413 de gastos no registrats en el subsistema «Consola de factures»  
Per al compliment de les obligacions de subministrament d'informació previstes a la Llei orgànica 2/2012, en relació amb el compte 413, el termini per a enviar els documents preliminars juntament amb la corresponent documentació justificativa a l'oficina d'intervenció i comptabilització serà de tres dies hàbils següents a l'acabament del mes natural en què s'haja meritat el gasto o s'haja aplicat al pressupost. L'oficina d'intervenció i comptabilització el comptabilitzarà, si escau, dins dels cinc dies hàbils següents a l'acabament del mes. En el cas d'obligacions meritades el mes de desembre, el termini per a la remissió a l'oficina d'intervenció i comptabilització dels documents preliminars finalitzarà el 22 de gener de l'exercici següent, i el termini per a la comptabilització per part d'esta, si escau, acabarà el 29 de gener.  
  
Per al registre anual d'abonaments i aplicacions en el compte 413, el termini per a la remissió a l'oficina d'intervenció i comptabilització dels documents preliminars finalitzarà el 22 de gener de l'exercici següent, i el termini per a la comptabilització per part d'esta, si escau, acabarà el 29 de gener.  
  
Novena. Termini per a la comunicació a la Intervenció General de la Generalitat  
En els casos previstos a l'apartat 3.b i 4 de la instrucció sisena i la instrucció setena, el termini per a remetre la informació a la Intervenció General de la Generalitat finalitzarà el 22 de gener de l'exercici següent al que corresponga.  
  
Dècima. Equivalències  
Per al cas dels organismes autònoms, l'òrgan equivalent a la Intervenció General de la Generalitat serà la Intervenció Delegada o oficina d'intervenció i comptabilitat.  
  
Onzena. Publicació i efectes  
Esta resolució tindrà efectes a partir de l'endemà de la seua publicació en el Diari Oficial de la Generalitat Valenciana.  
  
València, 10 de juny de 2024.- La interventora general de la Generalitat: Amparo Adam Llagües.